b'\n_START_ARTICLE_\nKolonoskopija\n_START_PARAGRAPH_\nK\xc3\xb3lonoskop\xc3\xadja, tudi k\xc3\xb3loloskopija, je pregled debelega \xc4\x8drevesa \xe2\x80\x93 lahko tudi kon\xc4\x8dnega dela tankega \xc4\x8drevesa (vitega \xc4\x8drevesa) \xe2\x80\x93 s kolonoskopom. Kolonoskop je podalj\xc5\xa1an upogljivi endoskop. Kolonoskop omogo\xc4\x8da prenos slike \xc4\x8drevesne notranjosti na zaslon, kar zdravniku omogo\xc4\x8da pregled sluznice debelega \xc4\x8drevesa, vklju\xc4\x8dno z danko. Kolonoskopija je najpomembnej\xc5\xa1a in najzanesljivej\xc5\xa1a diagnosti\xc4\x8dna metoda za odkrivanje bolezenskih sprememb na debelem \xc4\x8drevesu. Omogo\xc4\x8da vizualno diagnosticiranje razjed ali polipov sluznice debelega \xc4\x8drevesa, s pomo\xc4\x8djo kolonoskopa pa lahko zdravnik tudi odvzame vzorec za biopsijo oziroma odstrani sumljive lezije. S kolonoskopom lahko odstranijo tudi polipe, majhne en milimeter ali manj. Po odstranitvi polipa se lahko z mikroskopsko metodo ugotovi, ali je tkivo rakavo oziroma predrakavo._NEWLINE_Kolonoskopija je podobna preiskava kot sigmoidoskopija, razlika je le v predelu debelega \xc4\x8drevesa, ki se preiskuje. Kolonoskopija omogo\xc4\x8da pregled celotnega debelega \xc4\x8drevesa (v dol\xc5\xbeini 12000 do 15000 mm), sigmoidoskopija pa le preiskavo kon\xc4\x8dnega dela debelega \xc4\x8drevesa (okoli 600 mm) \xe2\x80\x93 za ugotavljanje morebitnega raka debelega \xc4\x8drevesa je namre\xc4\x8d pomembno zlasti pregledati distalni del debelega \xc4\x8drevesa. Sigmoidoskopija, skupaj s testom ugotavljanja okultne krvi v blatu, se pogosto uporablja kot presejalna metoda in ob pozitivnem rezultatu lahko nato sledi \xc5\xa1e kolonoskopija.\n_START_SECTION_\nVarnost\n_START_PARAGRAPH_\nKolonoskopija je obi\xc4\x8dajno varna preiskava. Pri okoli 1 na 200 posameznikov, pri katerih opravijo kolonoskopijo, pride do hudih zapletov. Do predrtja \xc4\x8drevesa pride pri okoli 1 na 2.000 preiskav. Ve\xc4\x8dje tveganje za predrtje \xc4\x8drevesa je zlasti pri starej\xc5\xa1ih bolnikih s \xc5\xa1tevilnimi divertikli. Do krvavitve pride pri okoli 2,6 na 1.000 preiskav. Za pojav prehodne krvavitve ali predrtja \xc4\x8drevesa je tveganje ve\xc4\x8dje, \xc4\x8de je med kolonoskopijo potrebna odstranitev polipov (polipektomija), vendar je verjetnost za te zaplete \xc5\xa1e vedno majhna. Do smrti  pri okoli 3 na 100.000 preiskav._NEWLINE_\xc4\x8ce pacient po posegu odvaja sve\xc5\xbeo kri ali ob\xc4\x8duti hude kr\xc4\x8devite bole\xc4\x8dine v trebuhu, mora nemudoma poiskati zdravni\xc5\xa1ko pomo\xc4\x8d.'